蝉蜕赋（以一体区分双形酷似为韵）
左牢 (Tang)
物之化兮则多。蝉之类兮惟一。弃捐无用之甲。振奋有声之质。彼则曲拳擎跽。附丽脩条。此则远害全身。飞鸣永日。当其閒园向久。轻吹无闻。冲孔之异状初出。寓物之双形欲分。暗入幽丛。上纤茎而缭绕。时摇残萼。散芳气之氤氲。于以警素秋。于以戒炎酷。进退如惧。攀援欲速。兢兢而恐坠微躬。步步而竟升高木。来能应候。祸岂避于刳肠。去乃乘时。智终期于剖腹。烟月思寡。悬垂势孤。以抱膏肓之疾。待成胡越之区。拳跼而投足既定。蹙缩而脱身是图。渐呀然而甲折。俄豁尔而形殊。前程而远寄园林。如矜得路。下视而若遗枯朽。孰肯守株。由是乍举轻躬。初留具体。薄翼而朝阳始照。元緌而宿露新洗。才发响于林下。巳传声于涧底。验形有二。责实无双。啾啾而送恨蓬户。嘒嘒而添愁琐窗。吟远树于荒郊。思盈秋野。噪寒花于别浦。韵绕晴江。则知造化之旨。难穷其理。何末异而本同。何一生而一死。其死信不自以为辱。其生信不自以为美。能彼我而两忘。则荣枯而相似。别有甘穴居于圣代。期羽化于天庭。久羡出身之术。多惭负赘之形。高枝尚远。短景难停。傥遭逢于此夜。冀音响之堪听。